Сәнғәт донъяһына уны әсәһе йәлеп иткән, ҡыҙын туғыҙ йәшендә музыка мәктәбенә фортепиано класына уҡырға алып килгән. Өс йыл унда уҡығандан һуң, Гөлназ мәктәпте ташларға ла уйлап ҡуя, әммә бөтә ихтыяр көсөн йыйып, уҡыуын дауам итә. Һәм 7-се синыфта үҙ алдына ҡуйған маҡсаты – сәнғәт училищеһына уҡырға инеү теләген бойомға ашыра. «Сулпан», «Шаян» бейеү ансамблдәрендә лә шөғөлләнеп, төрлө яҡлап һәләтен үҫтерергә тырыша. ҡыҙыҡһыныуҙары сәнғәткә генә ҡайтып ҡалмай уның – философия, психология фәндәрен дә теләп өйрәнә.